Document ID: 32013D0764

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 13ης Δεκεμβρίου 2013 σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων σε ορισμένα κράτη μέλη [κοινοποιηθείσα υπό τον αριθμό C(2013) 8667] (Κείμενο που παρουσιάζει ενδιαφέρον για τον ΕΟΧ) (2013/764/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, Εκτιμώντας τα ακόλουθα: (1) Η οδηγία 2001/89/ΕΚ του Συμβουλίου (3) θεσπίζει τα ελάχιστα ενωσιακά μέτρα για την καταπολέμηση της κλασικής πανώλης των χοίρων, ιδίως για τα μέτρα που πρέπει να λαμβάνονται σε περίπτωση εκδήλωσης εστίας της εν λόγω νόσου. Τα μέτρα αυτά περιλαμβάνουν τα σχέδια των κρατών μελών για την εκρίζωση της κλασικής πανώλης από τον πληθυσμό των αγριόχοιρων και για τον επείγοντα εμβολιασμό τους υπό ορισμένους όρους. (2) Τα μέτρα που προβλέπονται στην οδηγία 2001/89/ΕΚ έχουν υλοποιηθεί με την απόφαση 2008/855/ΕΚ της Επιτροπής (4), που εκδόθηκε λόγω της εμφάνισης της κλασικής πανώλης των χοίρων σε ορισμένα κράτη μέλη. Με την απόφαση αυτή θεσπίζονται μέτρα ελέγχου της κλασικής πανώλης των χοίρων στις περιοχές των κρατών μελών στις οποίες έχει εκδηλωθεί η νόσος σε αγριόχοιρους, ώστε να αποφευχθεί η εξάπλωσή της σε άλλες περιοχές της Ένωσης. Τα κράτη μέλη ή οι περιοχές τις οποίες αφορούν τα εν λόγω μέτρα περιέχονται στο παράρτημα της εν λόγω απόφασης. (3) Η απόφαση 2008/855/ΕΚ έχει τροποποιηθεί αρκετές φορές σε συνάρτηση με την εξέλιξη της επιδημιολογικής κατάστασης της κλασικής πανώλης των χοίρων στην Ένωση. Κατά τα τελευταία έτη, η κατάσταση της νόσου έχει βελτιωθεί σημαντικά στην Ένωση και πλέον λίγες περιοχές με ειδικά προβλήματα που σχετίζονται με συγκεκριμένους κοινούς κινδύνους για την κλασική πανώλη των χοίρων μπορούν να προσδιοριστούν. (4) Κρίνεται σκόπιμο ένας κατάλογος να περιλαμβάνει τις περιοχές των κρατών μελών στις οποίες η επιδημιολογική κατάσταση της κλασικής πανώλης των χοίρων σε χοιροτροφικές εκμεταλλεύσεις είναι εν γένει ευνοϊκή, ενώ η κατάσταση βελτιώνεται επίσης στον πληθυσμό των αγριόχοιρων. (5) Όσον αφορά τον κίνδυνο και κατά γενικό κανόνα, λόγω του ότι η μεταφορά ζώντων χοίρων και του σπέρματος, των ωαρίων και των εμβρύων τους από μολυσμένες περιοχές ή περιοχές με αβέβαια επιδημιολογική κατάσταση εγκυμονεί μεγαλύτερο κίνδυνο απ’ ό,τι η μεταφορά νωπού χοιρείου κρέατος και παρασκευασμάτων κρέατος και προϊόντων κρέατος που αποτελούνται από ή περιέχουν χοιρινό κρέας, η μεταφορά ζώντων χοίρων και του σπέρματος, των ωαρίων και των εμβρύων τους από τις απαριθμούμενες περιοχές θα πρέπει να απαγορευθεί. Ωστόσο, είναι σκόπιμο να προβλεφθούν οι προϋποθέσεις υπό τις οποίες, κατά παρέκκλιση, ζώντες χοίροι μπορούν να αποστέλλονται σε σφαγεία ή σε εκμεταλλεύσεις που ευρίσκονται εκτός των απαριθμούμενων περιοχών στο ίδιο κράτος μέλος. (6) Επιπροσθέτως, κρίνεται σκόπιμο, προκειμένου να αποφευχθεί η εξάπλωση της κλασικής πανώλης των χοίρων σε άλλες περιοχές της Ένωσης, να προβλεφθεί ότι η αποστολή νωπού κρέατος χοίρων, καθώς και παρασκευασμάτων κρέατος και προϊόντων κρέατος που αποτελούνται από ή περιέχουν κρέας χοίρων οι οποίοι εκτρέφονται σε εκμεταλλεύσεις που βρίσκονται στις απαριθμούμενες περιοχές υπόκειται σε ορισμένους όρους. Ιδίως, το κρέας χοίρων, τα παρασκευάσματα και τα προϊόντα κρέατος που είτε δεν προέρχονται από χοίρους οι οποίοι εκτρέφονται σε εκμεταλλεύσεις που πληρούν ορισμένους επιπλέον όρους που αφορούν την πρόληψη της κλασικής πανώλης των χοίρων ή δεν αντιμετωπίζονται κατά τρόπο που να εξαλείφει τον κίνδυνο κλασικής πανώλης των χοίρων σύμφωνα με το άρθρο 4 της οδηγίας 2002/99/ΕΚ του Συμβουλίου (5) θα πρέπει να λαμβάνονται, να υποβάλλονται σε χειρισμό, να μεταφέρονται και να αποθηκεύονται χωριστά ή σε διαφορετική χρονική στιγμή από τα προϊόντα τα οποία δεν πληρούν τους ίδιους όρους και, στη συνέχεια, να επισημαίνονται με ειδική επισήμανση η οποία δεν επιτρέπει σύγχυση με το σήμα αναγνώρισης που προβλέπεται στον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (6) και το σήμα καταλληλότητας για το νωπό χοιρινό κρέας που προβλέπεται στον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου (7). (7) Σύμφωνα με το άρθρο 5 της οδηγίας 2002/99/ΕΚ, θα πρέπει επίσης να προβλεφθούν ορισμένες απαιτήσεις πιστοποίησης για την αποστολή χοιρινού κρέατος, παρασκευασμάτων κρέατος και προϊόντων κρέατος που αποτελούνται από ή περιέχουν κρέας χοίρων που εκτρέφονται σε εκμεταλλεύσεις που ευρίσκονται στις απαριθμούμενες περιοχές που αντιμετωπίστηκαν σύμφωνα με το άρθρο 4 της οδηγίας 2002/99/ΕΚ. (8) Η απόφαση 2008/855/ΕΚ έχει τροποποιηθεί αρκετές φορές. Επομένως, είναι σκόπιμο η εν λόγω απόφαση να καταργηθεί και να αντικατασταθεί από την παρούσα απόφαση. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Σκοπός και πεδίο εφαρμογής Με την παρούσα απόφαση θεσπίζονται ορισμένα μέτρα ελέγχου όσον αφορά την κλασική πανώλη των χοίρων που πρέπει να εφαρμοστούν στα κράτη μέλη ή σε περιοχές τους που ορίζονται στο παράρτημα («τα ενδιαφερόμενα κράτη μέλη»). Η παρούσα απόφαση εφαρμόζεται με την επιφύλαξη των σχεδίων εκρίζωσης της κλασικής πανώλης των χοίρων και των σχεδίων εμβολιασμού έκτακτης ανάγκης κατά της εν λόγω νόσου, τα οποία έχουν εγκριθεί από την Επιτροπή σύμφωνα με την οδηγία 2001/89/ΕΚ. Άρθρο 2 Απαγόρευση αποστολής ζώντων χοίρων από τις περιοχές που περιλαμβάνονται στο παράρτημα προς άλλα κράτη μέλη 1. Το ενδιαφερόμενο κράτος μέλος εξασφαλίζει ότι κανένας ζωντανός χοίρος από τις περιοχές που απαριθμούνται στο παράρτημα δεν αποστέλλεται σε άλλα κράτη μέλη ή σε άλλες περιοχές που βρίσκονται στο έδαφος του ίδιου κράτους μέλους και δεν περιλαμβάνονται στο κατάλογο του παραρτήματος. 2. Κατά παρέκκλιση από την παράγραφο 1, τα ενδιαφερόμενα κράτη μέλη μπορούν να επιτρέπουν την αποστολή ζώντων χοίρων από εκμεταλλεύσεις που βρίσκονται στις περιοχές που περιλαμβάνονται στο παράρτημα προς άλλες περιοχές στο έδαφος του ίδιου κράτους μέλους, υπό τον όρο ότι η συνολική κατάσταση της κλασικής πανώλης των χοίρων εντός των περιοχών που απαριθμούνται στο παράρτημα είναι θετική, και: α) οι χοίροι πρόκειται να μεταφερθούν κατευθείαν σε σφαγείο με σκοπό την άμεση σφαγή· ή β) οι χοίροι παρέμειναν σε εκμεταλλεύσεις που πληρούν τους όρους που ορίζονται στο στοιχείο α) του άρθρου 4. Άρθρο 3 Απαγόρευση αποστολής σπέρματος, ωαρίων και εμβρύων χοίρων από τις περιοχές που περιλαμβάνονται στον κατάλογο του παραρτήματος σε άλλα κράτη μέλη Τα ενδιαφερόμενα κράτη μέλη εξασφαλίζουν ότι δεν αποστέλλεται κανένα από τα ακόλουθα φορτία από την επικράτειά τους προς άλλα κράτη μέλη: α) σπέρμα χοίρων, εκτός εάν το σπέρμα προέρχεται από χοίρους εκτρεφόμενους σε εγκεκριμένο κέντρο συλλογής, όπως αναφέρεται στο άρθρο 3 στοιχείο α) της οδηγίας 90/429/ΕΟΚ του Συμβουλίου (8) και βρίσκεται εκτός των περιοχών που περιλαμβάνονται στο παράρτημα της παρούσας απόφασης· β) ωάρια και έμβρυα χοίρων, εκτός εάν τα ωάρια και τα έμβρυα προέρχονται από χοίρους εκτρεφόμενους σε εκμεταλλεύσεις που βρίσκονται εκτός των περιοχών που περιλαμβάνονται στο παράρτημα. Άρθρο 4 Αποστολή νωπού κρέατος χοίρων, καθώς και ορισμένων παρασκευασμάτων κρέατος και προϊόντων κρέατος από περιοχές που περιλαμβάνονται στο παράρτημα Τα ενδιαφερόμενα κράτη μέλη εξασφαλίζουν ότι τα φορτία νωπού κρέατος χοίρων και παρασκευασμάτων κρέατος και προϊόντων με βάση το κρέας που αποτελούνται από ή περιέχουν χοιρινό κρέας από χοίρους που εκτρέφονται σε εκμεταλλεύσεις που βρίσκονται στις περιοχές που περιλαμβάνονται στο παράρτημα, αποστέλλονται προς άλλα κράτη μέλη μόνον εάν: είτε α) οι εν λόγω χοίροι εκτρέφονταν σε εκμεταλλεύσεις στις οποίες: - δεν έχει καταγραφεί κρούσμα κλασικής πανώλης των χοίρων τους προηγούμενους 12 μήνες στην εν λόγω εκμετάλλευση και η εκμετάλλευση βρίσκεται εκτός προστατευόμενης ή επιτηρούμενης ζώνης που έχει οριοθετηθεί με την οδηγία 2001/89/ΕΚ, - οι χοίροι έχουν παραμείνει για τουλάχιστον 90 ημέρες στην εκμετάλλευση και δεν εισήχθησαν ζώντες χοίροι στην εκμετάλλευση κατά το διάστημα των 30 ημερών που προηγείται της ημερομηνίας αποστολής προς το σφαγείο, - η εκμετάλλευση εφαρμόζει σχέδιο βιοπροστασίας εγκεκριμένο από την αρμόδια αρχή, - η εκμετάλλευση υποβαλλόταν τουλάχιστον δύο φορές ετησίως σε επιθεώρηση από την αρμόδια κτηνιατρική αρχή, η οποία πρέπει: i) να ακολουθεί τις οδηγίες που παρατίθενται στο κεφάλαιο III του παραρτήματος της απόφασης 2002/106/ΕΚ της Επιτροπής (9)· ii) να περιλαμβάνει κλινική εξέταση σύμφωνα με τις διαδικασίες ελέγχου και δειγματοληψίας που προβλέπονται στο κεφάλαιο IV μέρος Α του παραρτήματος της απόφασης 2002/106/ΕΚ· iii) να ελέγχει την ουσιαστική εφαρμογή των μέτρων που προβλέπονται στο άρθρο 15 παράγραφος 2 στοιχείο β) δεύτερη περίπτωση και στο άρθρο 15 παράγραφος 2 στοιχείο β) τέταρτη έως έβδομη περίπτωση της οδηγίας 2001/89/ΕΚ· και - η εκμετάλλευση υπόκειται σε σχέδιο επιτήρησης της κλασικής πανώλης των χοίρων που εφαρμόζεται από την αρμόδια αρχή, σύμφωνα με τις διαδικασίες δειγματοληψίας που καθορίζονται στο σημείο ΣΤ.2 του κεφαλαίου IV του παραρτήματος της απόφασης 2002/106/ΕΚ, και σε εργαστηριακές δοκιμές με αρνητικά αποτελέσματα τρεις τουλάχιστον μήνες πριν από τη μεταφορά τους στο σφαγείο, - η εκμετάλλευση υπόκειται σε σχέδιο επιτήρησης της κλασικής πανώλης των χοίρων που εφαρμόζεται από την αρμόδια αρχή, σύμφωνα με τις διαδικασίες δειγματοληψίας που προβλέπονται στο σημείο ΣΤ.2 του κεφαλαίου IV του παραρτήματος της απόφασης 2002/106/ΕΚ, και σε εργαστηριακές δοκιμές με αρνητικά αποτελέσματα τουλάχιστον ένα έτος πριν από τη μεταφορά τους στο σφαγείο και προτού δοθεί έγκριση για αποστολή των χοίρων σε σφαγείο, έχει πραγματοποιηθεί κλινική εξέταση για την κλασική πανώλη των χοίρων από επίσημο κτηνίατρο σύμφωνα με τις διαδικασίες ελέγχου και δειγματοληψίας που προβλέπονται στα σημεία 1 και 3 του μέρους Δ του κεφαλαίου IV του παραρτήματος της απόφασης 2002/106/ΕΚ· ή β) το χοίρειο κρέας, τα παρασκευάσματα κρέατος και τα προϊόντα αυτών: - παράγονται και μεταποιούνται σύμφωνα με το άρθρο 4 παράγραφος 1 της οδηγίας 2002/99/ΕΚ, - υποβάλλονται σε κτηνιατρική πιστοποίηση σύμφωνα με το άρθρο 5 της οδηγίας 2002/99/ΕΚ, - συνοδεύονται από το κατάλληλο υγειονομικό πιστοποιητικό ενδοκοινοτικού εμπορίου, όπως ορίζεται στον κανονισμό (ΕΚ) αριθ. 599/2004 της Επιτροπής (10), το μέρος II του οποίου πρέπει να φέρει την ακόλουθη συμπληρωματική μνεία: «Προϊόν σύμφωνα με την εκτελεστική απόφαση 2013/764/ΕΕ της Επιτροπής, της 13ης Δεκεμβρίου 2013, σχετικά με μέτρα ελέγχου της υγείας των ζώων για την καταπολέμηση της κλασικής πανώλης των χοίρων σε ορισμένα κράτη μέλη.» Άρθρο 5 Ειδικά σήματα καταλληλότητας και απαιτήσεις πιστοποίησης για το νωπό χοιρινό κρέας, τα παρασκευάσματα κρέατος και τα προϊόντα κρέατος που αποτελούνται από ή περιέχουν χοιρινό κρέας, εκτός εκείνων του άρθρου 4 Τα ενδιαφερόμενα κράτη μέλη διασφαλίζουν ότι το νωπό χοιρινό κρέας, τα παρασκευάσματα κρέατος και τα προϊόντα κρέατος που αποτελούνται από ή περιέχουν χοιρινό κρέας εκτός εκείνων του άρθρου 4 επισημαίνονται με ειδικό σήμα καταλληλότητας το οποίο δεν μπορεί να είναι ωοειδές και δεν μπορεί να συγχέεται με: α) το αναγνωριστικό σήμα για τα παρασκευάσματα κρέατος και τα προϊόντα κρέατος που αποτελούνται από ή περιέχουν χοιρινό κρέας, το οποίο προβλέπεται στο παράρτημα II τμήμα I του κανονισμού (ΕΚ) αριθ. 853/2004, και β) το σήμα καταλληλότητας για το νωπό χοιρινό κρέας που προβλέπεται στο παράρτημα I τμήμα I κεφάλαιο III του κανονισμού (ΕΚ) αριθ. 854/2004. Άρθρο 6 Απαιτήσεις που αφορούν τις εκμεταλλεύσεις και τα οχήματα μεταφοράς στις περιοχές που περιλαμβάνονται στον κατάλογο του παραρτήματος Τα ενδιαφερόμενα κράτη μέλη εξασφαλίζουν ότι: α) οι διατάξεις που ορίζονται στη δεύτερη περίπτωση και από την τέταρτη έως την έβδομη περίπτωση του άρθρου 15 παράγραφος 2 στοιχείο β) της οδηγίας 2001/89/ΕΚ εφαρμόζονται στις εκμεταλλεύσεις εκτροφής χοίρων που βρίσκονται στις περιοχές οι οποίες περιλαμβάνονται στο παράρτημα της παρούσας απόφασης· β) τα οχήματα τα οποία χρησιμοποιήθηκαν για τη μεταφορά χοίρων που εκτρέφονται σε εκμεταλλεύσεις που βρίσκονται στις περιοχές οι οποίες περιλαμβάνονται στο παράρτημα της παρούσας απόφασης καθαρίζονται και απολυμαίνονται αμέσως μετά από κάθε μεταφορά και ο μεταφορέας παρέχει απόδειξη για τον καθαρισμό και την απολύμανση αυτή. Άρθρο 7 Απαιτήσεις ενημέρωσης από τα συγκεκριμένα κράτη μέλη Τα ενδιαφερόμενα κράτη μέλη ενημερώνουν την Επιτροπή και τα κράτη μέλη, στο πλαίσιο της μόνιμης επιτροπής για την τροφική αλυσίδα και την υγεία των ζώων, σχετικά με τα αποτελέσματα της επιτήρησης για την κλασική πανώλη των χοίρων που πραγματοποιείται στις περιοχές που περιλαμβάνονται στον κατάλογο του παραρτήματος, όπως προβλέπεται από τα σχέδια εκρίζωσης της κλασικής πανώλης των χοίρων ή τα σχέδια επείγοντος εμβολιασμού κατά της νόσου αυτής που έχουν εγκριθεί από την Επιτροπή και αναφέρονται στο δεύτερο εδάφιο του άρθρου 1. Άρθρο 8 Συμμόρφωση Τα κράτη μέλη τροποποιούν τα μέτρα που εφαρμόζουν στο εμπόριο έτσι ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως την Επιτροπή σχετικά. Άρθρο 9 Κατάργηση Η απόφαση 2008/855/ΕΚ καταργείται. Άρθρο 10 Δυνατότητα εφαρμογής Η παρούσα απόφαση εφαρμόζεται έως τις 31 Δεκεμβρίου 2017. Άρθρο 11 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 13 Δεκεμβρίου 2013.

Classification Labels:
105
2394

Label Descriptions:
{"105": "ΚΤΗΝΟΤΡΟΦΙΑ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
711
5781
5283
3584
5087
122
7861
5962
914
3156
2711
2450
2737
2200
5877

EuroVoc IDs (Expanded): 2442
711
5781
5283
3584
5087
122
7861
5962
914
3156
2711
2450
2737
2200
5877

Dataset Source: meu

Split: test